婺源琉璃萬燈歌
作者：李龏
朝代：宋

paragraphs: 婺源燈匠奪天巧，做出新燈極精好。
細細琉璃萬縷中，織得禽魚及花草。
錦娘眷眷繡娘羞，煌芒五色燿冰毬。
江梅盈枝玉彯蘂，離枝滿樹紅堆頭。
水晶不瑩珠璣冷，屏間雲母空烘影。
百尺長竿橫畫梁，寶蓋懸空繫纖綆。
綠灧鱗鱗晃曲波，斜岡蹙蹙映平坡。
瓶中梔子豆心綻，籃裏海棠絨带拖。
午夜高堂明似晝，璧月涵光燦星斗。
蠟香坱靄焰春陽，錦光倒射金杯酒。
此燈絕妙世間無，乃是婺源燈畫圖。
梁園下客非夸大，從今不必說姑蘇。